TTCL ทะยานต่อเนื่อง! บวกอีก 8% นิวไฮรอบ 14 เดือน ลุ้นปีนี้รายได้แตะ 1.2 หมื่นลบ.
TTCL ทะยานต่อเนื่อง! บวกอีก 8% นิวไฮรอบ 14 เดือน ลุ้นปีนี้รายได้แตะ 1.2 หมื่นลบ.
11 ม.ค. 2564

ผู้สื่อข่าวรายงานว่า  บริษัท ทีทีซีแอล จำกัด (มหาชน) หรือ TTCL ณ เวลา 10.46 น. อยู่ที่ระดับ 7.15 บาท บวก 0.55 บาทหรือ 8.33% ด้วยมูลค่าซื้อขาย 65.59 ล้านบาท ราคาหุ้นนิวไฮในรอบ 14 เดือน โดยเทียบตั้งแต่หุ้นยืนที่ระดับ 7.20 บาท เมื่อวันที่ 13 พ.ย.62

โดยก่อนหน้านี้ นายบุญยกฤต เสาวรรณ ผู้จัดการฝ่ายนักลงทุนสัมพันธ์ บมจ.ทีทีซีแอล (TTCL) คาดว่าในปี 64 จะมีรายได้ราว 1.2 หมื่นล้านบาท ส่วนอัตรากำไรขั้นต้นและอัตรากำไรสุทธิจะรักษาให้ใกล้เคียงปี 63 ที่ 14% และ 5% ตามลำดับ ขณะที่ปี 63 คาดว่าจะมีรายได้ 7 พันล้านบาท ต่ำกว่าปีก่อนที่มีรายได้ 1 หมื่นล้านบาท เพราะบริษัทได้รับผลกระทบการระบาดโควิด-19 ทำให้งานต่าง ๆ ล่าช้าออกไป แต่ก็ถือว่าอยู่ในระดับน่าพอใจ เพราะบริษัทยังสามารถทำกำไรได้ 
ส่วนในไตรมาส 4/63 คาดว่าจะรับรู้รายได้ 1,800 ล้านบาท ดีกว่าไตรมาส 3/63 ที่รับรู้รายได้ 1,500 ล้านบาท
นอกจากนั้น ในปี 63 บริษัทใช้มาตรฐานบัญชีใหม่ TFRS9 ที่สามารถนำสำรองค่าเผื่อหนี้สงสัยจะสูญที่มีอยู่ 830 ล้านบาททยอยบันทึก 3 ปีหรือ 12 ไตรมาส เป็นไตรมาสละ 69 ล้านบาท ทำให้บริษัทไม่รับผลกระทบมากนัก ต่างจากปี 61-62 ที่บันทึกค่าเผื่อหนี้สงสัยจะสูญถึง 1.3 พันล้านบาท และ 1.45 พันล้านบาท ตามลำดับ
นายบุญยกฤต กล่าวว่า บริษัทได้ปรับกลยุทธ์ธุรกิจจะขยายธุรกิจไปธุรกิจพลังงาน จากเดิมที่มีธุรกิจหลักจากงานรับเหมาก่อสร้าง (EPC) เพื่อลดความเสี่ยงจากธุรกิจ EPC ที่มีรายได้ไม่สม่ำเสมอ โดยตั้งเป้าในปี 68 จะมีรายได้จากธุรกิจพลังงาน 50% ซึ่งมาจากธุรกิจโรงไฟฟ้าที่บริษัทเข้าไปลงทุน 30% และอีก 15% มาจากธุรกิจ Black Pellet ซึ่งเป็นเชื้อเพลิงชีวภาพอัดเม็ดกึ่งไม้กึ่งถ่านที่ใช้ในการผลิตไฟฟ้า
ส่วนอีก 50% เป็นธุรกิจ EPC ที่สัดส่วน 25% มาจากงานรับเหมาก่อสร้างจากรายอื่น และอีก 25% มาจากโครงการที่บริษัทลงทุนเอง เช่น โรงไฟฟ้า โรงงานผลิต Black Pellet